SET ภาคบ่ายบวกกว่า 10 จุด ตามทิศทางตลาดต่างประเทศ
SET ภาคบ่ายบวกกว่า 10 จุด ตามทิศทางตลาดต่างประเทศนำโดยกลุ่มพลังงาน, แบงก์ และสื่อสาร เมื่อเวลา 14.59 น. ดัชนี SET มาอยู่ที่ 1,513.36 จุด เพิ่มขึ้น 10.08 จุด หรือ 0.67%
17 มิ.ย. 2558

ผู้สื่อข่าวรายงานว่า ตลาดหุ้นไทยภาคบ่ายดีดตัวขึ้นมากว่า 10 จุด ตามทิศทางตลาดหุ้นต่างประเทศที่ส่วนใหญ่ปรับตัวเพิ่มขึ้น ก่อนที่ผลประชุมของธนาคารกลางสหรัฐ(เฟด)จะออกมาในวันนี้ ขณะที่มีแรงซื้อเข้ามาในหุ้นกลุ่มหลักนำโดยกลุ่มพลังงาน, แบงก์ และสื่อสาร ช่วยผลักดันให้ดัชนีเคลื่อนไหวในแดนบวกได้
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย)กล่าวว่า ตลาดหุ้นไทยในช่วงบ่ายนี้ปรับตัวขึ้นกว่า 10 จุด เป็นไปในทิศทางเดียวกับตลาดต่างประเทศ โดยตลาดหุ้นรอบ ๆ บ้านเราต่างก็รีบาวด์กลับขึ้นมา ขณะที่นักลงทุนกำลังรอติดตามผลการประชุมคณะกรรมการกำหนดนโยบายการเงินของธนาคารกลางสหรัฐ(FOMC)ว่าจะมีการส่งสัญญาณเกี่ยวกับทิศทางอัตราดอกเบี้ยของสหรัฐอย่างไร และในวันพรุ่งนี้(18 มิ.ย.)จะมีการประชุมผู้นำในยุโรปที่จะหาแนวทางการช่วยเหลือกรีซ
พร้อมให้แนวรับ 1,500 จุด ส่วนแนวต้าน 1,520 จุด
ล่าสุด เมื่อเวลา 15.07 น.ดัชนี SET อยู่ที่ 1,513.72 จุด เพิ่มขึ้น 10.44 จุด (+0.69%)